Google-dienste aan’t herstel ná dit Maandag ineenstort(Foto: Brett Jordan/Unsplash) As jy staatmaak op Google en die omvattende reeks dienste wat hy lewer om jou werk gedoen te kry, was Maandag bes moontlik nie baie produktief nie. YouTube, Gmail en enigiets van Google Docs tot Google Play Movies en selfs Google Calender het Maandag oor groot dele van die wêreld ineengetuimel. Teen vroegmiddag het Google se sogenaamde Workspace Status Dashboard rooi gegloei vir oënskynlik al sy dienste wat beteken daar is ŉ diensonderbreking. Team YouTube het vroeër op Twitter gesê hy is bewus van die probleem. We are aware that many of you are having issues accessing YouTube right now – our team is aware and looking into it. We'll update you here as soon as we have more news. — TeamYouTube (@TeamYouTube) December 14, 2020 Die webwerf Gizmodo het berig die onderbreking laat sekere mense letterlik in die donkerte. Dit sluit in die webwerf se voormalige hoofredakteur wat Google Home gebruik en weens die onderbreking nie die ligte in sy kleuter se kamer kon aanskakel nie. I’m sitting here in the dark in my toddler’s room because the light is controlled by @Google Home. Rethinking… a lot right now. — Joe Brown (@joemfbrown) December 14, 2020 Vir ander was dit ŉ wrede ontnugtering om te besef hoeveel hulle op tegnologie staatmaak in hul alledaagse lewe. It’s when google is down and you can’t heat your home that you realise how scarily reliant you are on google ???? pic.twitter.com/9lsk0c6kRN — Alex Dunsdon (@alexdunsdon) December 14, 2020 Die webwerf downtracker.com het berig hordes klagtes is aangemeld van mense wat nie by hul Gmail-adresse kon aanmeld nie. Sowat 9% van mense het aangedui dat hulle nie die Google-soekenjin kan gebruik nie, terwyl 90% aangemeld het dat hulle nie hul e-pos kan gebruik nie. Gmail het nagenoeg 1,5 miljard aktiewe gebruikers. Duisende mense in Suid-Afrika het ook probleme met Google se dienste aangemeld. Onderbrekings by Google-dienste is nie alledaags nie en dit is in hierdie stadium nie duidelik presies wat die probleme veroorsaak nie. Daily Mail het ŉ kort ruk gelede berig dit lyk of die probleme wel uitgestryk en die dienste weer herstel is.